贈趙言
作者：黄庭堅
朝代：宋

paragraphs: 饒陽趙方士，眼如九秋鷹。
學書不成不學劍，心術妙解通神明。
醫如俯身拾地芥，相如仰面觀天星。
自言方術雜鬼怪，萬種一貫皆天成。
大梁卜肆傾賓客，二十餘年聲籍籍。
得錢滿屋不經營，散與世人還寄食。
北門塵土滿衣襟，廣文直舍官槐陰。
白雲勸酒終日醉，紅燭圍棋清夜深。
大車駟馬不回首，强項老翁來見尋。
向人忠信去表襮，可喜正在無機心。
輕談禍福邀重糈，所在多于竹葦林。
翁言此輩無足聽，見葉知根論才性。
飛騰九天沈九淵，自種自收皆在行。
先期出語駭傳聞，事至十九中時病。
輪囷離奇惜老大，成器本可千萬乘。
自歎輕霜白髮新，又去驚動都城人。
都城達官老于事，嫌翁出言不娬媚。
有手莫炙權門火，有口莫辯荆山玉。
吳宮火起燕焚巢，當時卞和斮兩足。
千里辭家却入門，三春榮木會歸根。
我有江南黄篾舫，與翁長入白鷗羣。